Stripeblomsterfluer

Stripeblomsterfluer (slekten Xanthogramma) er en gruppe av fluer som tilhører familien blomsterfluer (Syrphidae). Det er kjent 23 arter, tre av dem forekommer i Norge.


== Utseende ==
Middelsstore (9-13 mm) blomsterfluer, kontrastrikt fargede i svart og sitrongult. Den svarte fargen dominerer. De kontrastrike tegningene skiller dem greit fra andre blomsterfluer. Ansiktet og pannen er sitrongule, hos hunnene med svart midtstripe. Antennene er brunlige, forholdsvis små. Fasettøynene er nakne, hos hannen møtes de et kort stykke i midten. Brystet er matt svart med ganske smale, sitrongule sidestriper. Vingene er klare med et markert, mørkbrunt vingemerke, også fremkanten er litt brunlig. Beina er mest gule. Bakkroppen er avlangt-oval, matt svart med tre par smale, sitrongule sideflekker. Det femte leddet har et smalt, buet, gult tverrbånd.


== Levevis ==
Disse blomsterfluene finnes på enger, gjerne strandenger. Larvene lever av bladlus, helst slike som lever på røttene av ulike planter og voktes av maur. Voksne fluer kan man treffe på fra midten av mai til august. De overvintrer som larver.


== Utbredelse ==
Slekten er for det meste utbredt i den palearktiske sone, med noen få arter i Nord-Amerika, Sørøst-Asia og Australia. I Norge finnes de bare langs kysten i Sør-Norge, og er ikke spesielt vanlige.


== Systematisk inndeling med nordiske arter ==

Fluer (Brachycera)
Muscomorpha
høyerestående fluer [Cyclorrhapha)
Aschiza
familie blomsterfluer (Syrphidae)
underfamilie Syrphinae
slektsgruppe Syrphini
slekten stripeblomsterfluer, Xanthogramma Schiner, 1860
smalstripeblomsterflue, Xanthogramma citrofasciatum (De Geer, 1776) – langs kysten av Østlandet og Sørlandet
breistripeblomsterflue, Xanthogramma pedissequum (Harris, 1776) – langs kysten i Sør-Norge
solstripeblomsterflue, Xanthogramma stackelbergi Violovitsh, 1975 – nyoppdaget i Norden, funn ved Oslofjorden


== Kilder og litteratur ==
Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Syrphinae.  Nationalnyckeln till Sveriges flora och fauna. ArtDatabanken, SLU, Uppsala. CF. 408 sider. ISBN 978-91-88506-66-5
Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
Nielsen, Tore R. Syrphidae checklist - Norway. www.syrphidae.com/checklist.php - Sjekkliste over norske arter.
Fauna Europaea Web Service (2004) Fauna Europaea version 1.1, www.faunaeur.org
Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
Torp, E. 1994. Danmarks svirrefluer (Diptera: Syrphidae). Apollo Books, Stenstrup.


== Eksterne lenker ==
(en) stripeblomsterfluer i Encyclopedia of Life 
(en) stripeblomsterfluer i Global Biodiversity Information Facility 
(no) stripeblomsterfluer hos Artsdatabanken 
(sv) stripeblomsterfluer hos Dyntaxa 
(en) stripeblomsterfluer hos Fauna Europaea 
(en) stripeblomsterfluer hos ITIS 
(en) stripeblomsterfluer hos NCBI 
(en) Kategori:Xanthogramma – bilder, video eller lyd på Wikimedia Commons 
Philhelius – detaljert informasjon på Wikispecies 
www.syrphidae.com/ – the Syrphidae website
Norsk Entomologisk forening – for deg som vil lære mer om insekter.